La Corporació aprova per unanimitat una Declaració Institucional sobre la recuperació de les zones afectades per les últimes tempestes
30 de setembre 2019

![](/media/pq4amnmn/12img_2496_cuerpo.jpg)  
  

El Ple de la Corporació municipal va mostrar en l'última sessió plenària del passat dijous la seua unanimitat a la Declaració Institucional en defensa de la recuperació de les zones afectades per les fortes tempestes que s'han produït estes últimes setmanes. El secretari general de l'Ajuntament de Sagunt va llegir esta declaració davant el Ple i tots els regidors dels grups polítics municipals van mostrar els seus vots a favor.

  

Segons recull el text, la coneguda com a ‘gota freda’ ha afectat l'àrea mediterrània estes últimes setmanes; les condicions meteorològiques adverses han generat una nova depressió aïllada en nivells alts (DANA) que s'ha situat sobre la península ibèrica en l'entorn mediterrani i ha obligat a activar l'alerta roja en tota la Comunitat Valenciana en perspectiva de fenòmens meteorològics no habituals d'intensitat excepcional i amb un nivell de risc molt alt per a la població.

  

Així, durant el desplaçament de la tempesta cap a la Comunitat Valenciana al seu pas va deixar pluges d'intensitat torrencial i va acumular precipitacions en quantitats superiors a 200 litres per metre quadrat. Lamentablement, el temporal ha deixat diverses víctimes mortals i nombrosos damnificats. En resum, els incidents han sigut copiosos, alterant l'activitat quotidiana, amb la supressió de l'activitat escolar, rescats i desallotjaments, provocant el tall de carreteres i la interrupció del servici de les vies fèrries, anegant carrers i terres de cultiu, provocant el desbordament de rambles, rierols i rius, fort onatge i vent, tal com detalla la declaració.

  

En conseqüència, els greus danys patits en diferents comunitats autònomes són motius més que suficients per a sol·licitar actuacions especials per a pal·liar els efectes de pluges i tempestes, a l'espera d'avaluar l'impacte final de totes les regions afectades. Per això, l'Ajuntament de Sagunt, a través d'esta Declaració Institucional, mostra les seues condolences per les víctimes mortals que ha deixat la DANA i la seua solidaritat amb tots els damnificats. Així mateix, fes valdre la col·laboració ciutadana mostrada en tot moment i l'agraïment al treball realitzat per les Forces i Cossos de Seguretat de l'Estat, l'UME, Protecció Civil, bombers i tots aquells que han col·laborat en les labors de rescat i repartiment de queviures.

  

Així mateix, el consistori vol posar de manifest la necessitat de sol·licitar a les administracions públiques la màxima celeritat i agilitat en les ajudes als afectats. I, en este sentit, es dirigixen al Consell i al Govern de la Nació perquè, en l'àmbit de les seues respectives competències, duguen a terme les diverses actuacions, com per exemple quantificar, com més prompte millor, l'abast real dels danys causats. En esta línia, també se sol·licita que es declare l'àrea afectada de la Comunitat Valenciana com a zona greument afectada per una emergència de protecció civil i, per això, s'apliquen les mesures convenients per a pal·liar els danys provocats per les inundacions.

  

Un altre dels aspectes que recull la declaració és avaluar, si escau, les mesures excepcionals d'autorització de reducció dels índexs de rendiment net de les explotacions i activitats agràries realitzades en les zones sinistrades, així com realitzar un seguiment de les indemnitzacions pel sistema d'assegurances agràries, habilitar els recursos necessaris per a la reparació de les infraestructures viàries o ferroviàries afectades i facilitar als ajuntaments i veïns afectats el suport necessari per a la tramitació d'assegurances i ajudes.​

*   [](http://www.facebook.com/sharer.php?u=https://aytosagunto.es/va/actualitat/la-corporacio-aprova-per-unanimitat-una-declaracio-institucional-sobre-la-recuperacio-de-les-zones-afectades-per-les-ultimes-tempestes/ "Facebook")
*   [](http://twitter.com/share?url=https://aytosagunto.es/va/actualitat/la-corporacio-aprova-per-unanimitat-una-declaracio-institucional-sobre-la-recuperacio-de-les-zones-afectades-per-les-ultimes-tempestes/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-corporacio-aprova-per-unanimitat-una-declaracio-institucional-sobre-la-recuperacio-de-les-zones-afectades-per-les-ultimes-tempestes/ "Linked In")
*   [](mailto:?body=https://aytosagunto.es/va/actualitat/la-corporacio-aprova-per-unanimitat-una-declaracio-institucional-sobre-la-recuperacio-de-les-zones-afectades-per-les-ultimes-tempestes/)